Bertel Thorvaldsen (19. november 1770 - 24. marts 1844) var en dansk billedhugger, der fremstår som en af de betydeligste europæiske repræsentanter for nyklassicismen. Han arbejdede især med marmor og bronze.
Thorvaldsen boede i omkring 40 år i Rom, hvor han skabte de fleste af sine værker, heriblandt en række skulpturer inspireret af antikkens Grækenland, som "Jason" fra 1803, der gav ham sit store gennembrud, "Amor og Psyche" og "Ganymedes". Han skabte også portrætter af og monumenter over nogle af tidens fremtrædende personligheder som Maximilian af Bayern, Lord Byron og pave Pius 7. Endvidere var han mester for statuerne af "Christus" og "De tolv apostle" i Vor Frue Kirke i København.
Han nød allerede i sin samtid kolossal beundring, og da han i 1838 vendte hjem til Danmark efter sin tid i Rom, blev han fejret som nationalhelt. På det tidspunkt var der allerede taget initiativ til opførelsen af Thorvaldsens Museum, der senere skulle komme til at rumme en lang række af hans værker. Det stod færdigt i 1848, fire år efter hans død. ("Læs mere..")
